钦定古今图书集成/明伦汇编/氏族典/第153卷 > 袁化中
## 钦定古今图书集成/明伦汇编/氏族典/第153卷 > 袁化中

按《明外史袁化中传》：“化中，字民谐，武定人。万历三十
五年进士。历知内黄、泾阳，有善政。泰昌元年擢御史。
天启元年，疏陈时事可忧者八语，皆剀切。出按宣大，
以忧归。服除，起掌河南道。杨涟劾魏忠贤，化中亦率
同官上疏。疏入，忠贤大恨。崔呈秀按淮扬，赃私狼籍，
回道考核，化中据实上之，呈秀大恨。会谢应祥廷推”
被讦，化中与其事。呈秀遂嗾忠贤，贬化中秩，调之外。
已，窜入《汪文言狱词》中，逮下诏狱。呈秀令许显纯坐
以杨镐、熊廷弼贿六千，酷刑拷掠，于狱中毙之。崇祯
初，赠太仆卿，官其子。福王时，追谥“忠愍。”